Mdluli vrygespreek in hooggeregshofRichard Mdluli by die Johannesburgse hooggeregshof (Julie 2019) (Foto: Dimpho Maja/African News Agency/ANA) Richard Mdluli, voormalige hoof van intelligensie, is op vier aanklagte van intimidasie vrygespreek ná ŉ uitspraak in Oktober in die konstitusionele hof bevind het dat sommige dele van die Wet op Intimidasie ongrondwetlik is. Regter Rahta Mokgoatlheng het Donderdag in die Johannesburgse hooggeregshof sy uitspraak hersien wat betref die vier skuldigbevindings teen Mdluli. Mokgoatlheng het daarop gewys dat die wet wel bestaan het totdat dit ongrondwetlik bevind is. “Die grondwetlikheid van die wet het verander. Dit beteken nie die wet het nooit bestaan nie.” Mdluli is skuldig bevind op aanklagte wat verband hou met die ontvoering en aanranding van sy voormalige geliefde se man in 1999. Hy is skuldig bevind op vier aanklagte van intimidasie, twee aanklagte van ontvoering, twee aanklagte van algemene aanranding en twee aanklagte van aanranding met die doel om ernstig te beseer. Hy is saam met Mthembeni Mthunzi aangekla oor die misdrywe wat ongeveer 20 jaar gelede gepleeg is. Mthunzi is skuldig bevind op twee aanklagte van ontvoering, twee aanklagte van algemene aanranding en twee aanklagte van aanranding met die doel om ernstig te beseer. Die twee mans is daarvan beskuldig dat hulle Oupa Ramogibe geïntimideer, aangerand en ontvoer het. Ramogibe en Tshidi Buthelezi, Mdluli se voormalige geliefde, het in Julie 1998 in die geheim getrou. Ramogibe is ŉ jaar later doodgeskiet. Mdluli het glo alles in sy vermoë gedoen om die verhouding te laat skipbreuk lei. Aanklagte van moord is teen Mdluli en Mthunzi teruggetrek, maar staatsaanklaers kon hul saak bewys wat betref die ander aanklagte. Niemand is ooit skuldig bevind op aanklag van Ramogibe se moord nie. Mdluli is daarvan beskuldig dat hy die ondersoek in die wiele gery het. Albei beskuldigdes het skuld ontken op die aanklagte. Hulle is vrygespreek op aanklagte dat hulle Buthelezi se vriendin, Alice Manana, geïntimideer het en aanklagte van dwarsboming van die gereg. Die saak duur voort.